Grizbrusta konuro

**Grizbrusta konuro** (*Pyrrhura griseipectus*) estas malgranda papago el genro *Pyrrhura*; konata ankaŭ kiel *Grizbrusta papageto* estas endanĝerita specio en la familio *Psittacidae*. Ĝi troviĝas kiel endemio en Brazilo. Delonge supozita kiel endemio nur de Ceará en nordorienta Brazilo, ĝi estis dokumentita ankaŭ en Bahia.

## Taksonomio kaj sistematiko
Ĝis la komoenco de la 2000-aj jaroj la grizbrusta konuro estis konsiderata subspecio de la blankorela konuro (*P. leucotis*), kiu ankaŭ estas nomata *kaŝtanvizaĝa papago*. Ekzistas iu penso, ke la specia epiteto *griseipectus* devus esti anstataŭigita per *anaca*, kiu origine estis aplikita al alia papago, sed kiu ŝajne havas prioritaton.

## Aspekto
La grizbrusta konuro estas 20 ĝis 23 cm longa. Ambaŭ seksoj estas samaj. Plenkreskuloj havas brunan kronon, prunruĝan vizaĝon kaj blankajn orelkovrilojn. Iliaj supraj partoj estas plejparte verdaj kun ruĝbruna pugo. Ilia mentono, gorĝo kaj la flankoj de ilia kolo estas grizecaj kun skvameca aspekto. La centro de ilia ventro estas ruĝbruna kaj la cetero de iliaj subaj partoj estas verdaj. Iliaj flugiloj estas plejparte verda kun ruĝaj ŝultroj kaj bluetaj flugilplumoj. Ilia vosto estas ruĝbruna. Nematuruloj similas al plenkreskuloj.

## Distribuado kaj habitato
Ĝis 2020 la Grizbrusta konuro estis konata nur el tri lokoj en la Brazila subŝtato Ceará: nome Serra do Baturité, Quixadá, kaj Ibaretama. Ilia historia teritorio inkludis almenaŭ 15 lokojn en Ceará, Alagoas, Pernambuco, kaj Rio Grande do Norte. Publikaĵo de 2022 dokumentis aron en Bahia, proksimume je 800 km sude de la lokoj de Ceará. Ĝi ankaŭ identigis pli fruajn fotojn faritajn en Bahio de birdoj, kiuj tiutempe estis identigitaj kiel la blankorelaj (aŭ kaŝtanvizaĝaj) papagoj. La populacio de Cearao loĝas en areoj de alta humida arbaro ene de alie sekaj kaatingoj kaj en areoj dominitaj de granito aŭ grejso. Ĝi preskaŭ ĉiam troviĝas super 500 m de alteco. La bahiaj birdoj troviĝis proksime al la marbordo en manglejoj, restingao kaj forlasitaj kokosplantejoj.

## Kutimaro
### Movoj
Oni ne konas, ke la grizbrusta konuro faras iajn ajn movojn.

### Manĝado
La grizbrusta konuro manĝas fruktojn kaj semojn en la arbara kanopeo.

### Reproduktado
La reprodukta sezono de la grizbrusta konuro ne estas plene konata, sed en Cearao inkluzivas februaron kaj marton. Ĝi nestas en kavaĵoj en arboj kaj en rokoj, kaj ankaŭ uzas nestokestojn starigitajn de konservismaj projektoj. La ovodemetado povas atingi ĝis sep ovoj. La kovado, la tempo ĝis elnestiĝo, kaj detaloj pri gepatra zorgado ne estas konataj.

## Referencoj
* Arndt, T. (2008). *Anmerkungen zu einigen Pyrrhura-Formen mit der Beschreibung einer neuen Art und zweier neuer Unterarten.* Papageien 8/2008.
* Joseph, L. (2002). *Geographic variation, taxonomy and distribution of some Amazonian Pyrrhura parakeets.* Ornitologia Neotropical 13(4): 337–363.
* Juniper, T., kaj M. Parr (1998). *A Guide to the Parrots of the World*. Pica Press, East Sussex. 
* Remsen, J. V., Jr., C. D. Cadena, A. Jaramillo, M. Nores, J. F. Pacheco, M. B. Robbins, T. S. Schulenberg, F. G. Stiles, D. F. Stotz, kaj K. J. Zimmer. Versio 6a de Septembro 2007. ''A classification of the bird species of South America. American Ornithologists' Union.*
* Ribas, C. C., L. Joseph, C. Y. Miyaki (2006). *Molecular systematics and patterns of diversification in *Pyrrhura* (Psittacidae), with special reference to the *picta-leucotis* complex.* *Auk'' 123(3): 660–680.

## Eksteraj ligiloj
Kategorio:Papagedoj
Kategorio:Birdoj de Brazilo